钦定古今图书集成/理学汇编/学行典/第116卷 > 章潢图书编 > 《几铭》唐·权德舆
## 钦定古今图书集成/理学汇编/学行典/第116卷 > 章潢图书编 > 《几铭》唐·权德舆

太和熙熙，酌而用之。旁魄变化，皆生乎几。上合乾道，
万物阴骘。下为人纪，百工咸秩。游泳虚无，合体浑区。
乃卷乃舒，与群有居。冲用为工，方寸为𬬻。周行不殆，
造物可侔。一人制动，寡以理众。或行其道，或藏其用。
盘桓利贞，得时大行。燮赞裁成，粲然文明。舒亘八极，
藏之无形。山川出云，元气冥冥。故曰“知几”，其神孔父
周文。去圣远矣。时无其人，见几而作。造形斯悟，蘧生
可卷。颜子殆庶物至，知之节宣。好恶无愆。五事，无汨
百度。静之如渊，运之如环。得丧纠缠，相望其闲。不见
其朕，莫知其然。审而用之，吾道常全。